### NN 64/2023 (14.6.2023.), Pravilnik o izmjenama i dopunama Pravilnika o protokolima za ispitivanje različitosti, ujednačenosti i postojanosti sorti u svrhu priznavanja

MINISTARSTVO POLJOPRIVREDE

1054

Na temelju članka 61. stavka 6. Zakona o sjemenu, sadnom materijalu i priznavanju sorti poljoprivrednog bilja (»Narodne novine« broj 110/21.) te članka 38. stavka 3. Zakona o sustavu državne uprave (»Narodne novine« broj 66/19.) ministrica poljoprivrede, uz prethodnu suglasnost ministra vanjskih i europskih poslova, donosi

PRAVILNIK

O IZMJENAMA I DOPUNAMA PRAVILNIKA O PROTOKOLIMA ZA ISPITIVANJE RAZLIČITOSTI, UJEDNAČENOSTI I POSTOJANOSTI SORTI
 U SVRHU PRIZNAVANJA

Članak 1.

U Pravilniku o protokolima za ispitivanje različitosti, ujednačenosti i postojanosti u svrhu priznavanja (»Narodne novine«, br. 8/22. i 146/22.) u članku 1. na kraju rečenice briše se točka i dodaju se riječi: »te ispitivanje gospodarske vrijednosti sorte«.

Članak 2.

Članak 2. mijenja se i glasi:

»Ovim se Pravilnikom u pravni poredak Republike Hrvatske prenose sljedeće direktive Europske unije:

– Direktiva Komisije 2003/90/EZ оd 6. listopada 2003. o utvrđivanju provedbenih mjera za potrebe članka 7. Direktive Vijeća 2002/53/EZ u pogledu minimalnih karakteristika koje se moraju obuhvatiti ispitivanjem i minimalnih uvjeta za pregled nekih sorata poljoprivrednih biljnih vrsta (SL L 254, 8. 10. 2003.) kako je posljednji put izmijenjena Provedbenom direktivom Komisije (EU) 2022/1647 od 23. rujna 2022. o izmjeni Direktive 2003/90/EZ u pogledu odstupanja za ekološke sorte poljoprivrednih biljnih vrsta prikladne za ekološku proizvodnju (SL L 248, 26. 9. 2022.)

– Direktiva Komisije 2003/91/EZ od 6. listopada 2003. o utvrđivanju provedbenih mjera za potrebe članka 7. Direktive Vijeća 2002/55/EZ u pogledu minimalnih obilježja koja se moraju obuhvatiti ispitivanjem i minimalnih uvjeta za pregled nekih sorata povrća (SL L 254, 8. 10. 2003.) kako je posljednji put izmijenjena Provedbenom direktivom Komisije (EU) 2022/1648 od 23. rujna 2022. o izmjeni Direktive 2003/91/EZ u pogledu odstupanja za ekološke sorte povrtnih vrsta prikladne za ekološku proizvodnju (SL L 248, 26. 9. 2022.)

– Direktiva Vijeća 2002/55/EZ od 13. lipnja 2002. o stavljanju na tržište sjemena povrća (SL L 193, 20. 7. 2002.)«.

Članak 3.

Članak 6. mijenja se i glasi:

»(1) Prilikom ispitivanja različitosti, ujednačenosti i postojanosti vrste navedene u Dodatku I. ovoga Pravilnika koji je njegov sastavni dio moraju ispuniti uvjete navedene u CPVO protokolima za ispitivanje različitosti, ujednačenosti i postojanosti Ureda Zajednice za zaštitu biljnih sorti (u daljnjem tekstu: CPVO).

(2) Prilikom ispitivanja različitosti, ujednačenosti i postojanosti vrste navedene u Dodatku II. ovoga Pravilnika koji je njegov sastavni dio moraju ispuniti uvjete navedene u UPOV vodičima za ispitivanje različitosti, ujednačenosti i postojanosti.

(3) Sve sortne karakteristike u protokolima iz stavka 1. ovoga članka za pripadajuće vrste i sve karakteristike koja su označene zvjezdicom (\*) u vodičima za ispitivanje iz stavka 2. ovoga članka za pripadajuće vrste, koriste se pod uvjetom da praćenje karakteristike nije onemogućeno iskazivanjem neke druge karakteristike i pod uvjetom da iskazivanje karakteristike ne priječe uvjeti okruženja u kojem se ispitivanje provodi.

(4) U pogledu vrsta navedenih u Dodacima I. i II. ovoga Pravilnika, u trenutku pregleda potrebno je osigurati ispunjavanje minimalnih zahtjeva za provedbu ispitivanja u odnosu na shemu pokusa i uvjete rasta, kako je utvrđeno u vodičima odnosno protokolima za ispitivanje.

(5) Metode koje se koriste za utvrđivanje karakteristika moraju biti precizne i pouzdane.

(6) Prilikom ispitivanja različitosti moraju se koristiti usporedne sorte navedene u protokolima iz stavka 1. ovoga članka i u vodičima iz stavka 2. ovoga članka.

(7) Iznimno od odredbi stavaka 1. i 2. ovoga članka u pogledu ujednačenosti, ekološke sorte prikladne za ekološku proizvodnju koje pripadaju vrstama navedenima u Dodatku IV. dijelu A ovoga Pravilnika mogu umjesto toga ispunjavati uvjete navedene u Dodatku IV. dijelu B ovoga Pravilnika.«.

Članak 4.

Iza članka 6. dodaju se članci 6.a. i 6.b. koji glase:

»Članak 6.a.

(1) Sorte kojima se ispituje gospodarska vrijednost sorte moraju ispunjavati uvjete propisane u Dodatku III. ovoga Pravilnika.

(2) Iznimno od odredbi stavka 1. ovoga članka u ispitivanju gospodarske vrijednosti sorte, ekološke sorte prikladne za ekološku proizvodnju koje pripadaju vrstama navedenima u Dodatku V. dijelu A ovoga Pravilnika mogu umjesto toga ispunjavati uvjete utvrđene u Dodatku V. dijelu B ovoga Pravilnika.

Članak 6.b.

(1) Ministarstvo do 31. prosinca svake godine zaključno s 31. prosinca 2030. izvješćuju Komisiju i ostale države članice o broju prijava za registraciju sorte i rezultatima ispitivanjâ prepoznatljivosti, ujednačenosti i postojanosti ekoloških sorti na temelju izvještaja Agencije.

(2) Ministarstvo do 31. prosinca svake godine zaključno s 31. prosinca 2030. izvješćuju Komisiju i ostale države članice o broju prijava i rezultatima ispitivanja gospodarske vrijednosti ekoloških sorti na temelju izvještaja Agencije.«.

Članak 5.

Dodaci III., IV. i V. tiskani su uz ovaj Pravilnik i njegov su sastavni dio.

Članak 6.

Ovaj Pravilnik objavit će se u »Narodnim novinama«, a stupa na snagu 1. srpnja 2023. godine.

Klasa: 011-01/23-01/2

Urbroj: 525-06/245-23-14

Zagreb, 31. svibnja 2023.

Ministrica poljoprivrede
 Marija Vučković, v. r.

DODATAK III.

SVOJSTVA ZA ISPITIVANJE GOSPODARSKE VRIJEDNOSTI SORTE

1. Prinos

2. Otpornost na štetne organizme

3. Reakcija na abiotske faktore u okolišu

4. Obilježja kvalitete.

Primijenjene metode se navode prilikom dostavljanja rezultata.

DODATAK IV.

DIO A

Ječam

Kukuruz

Raž

Pšenica

Mrkva

Korabica.

DIO B

Posebne odredbe o ispitivanjima različitosti, ujednačenosti i postojanosti ekoloških sorti poljoprivrednih biljnih vrsta prikladnih za ekološku proizvodnju

1. Opće pravilo

Na ekološke sorte poljoprivrednih biljnih i povrtnih vrsta prikladne za ekološku proizvodnju primjenjuje se sljedeće:

1.1. kad je riječ o različitosti i postojanosti, moraju se zapaziti i opisati sve karakteristike iz protokola i smjernica navedenih u Dodacima I. i II. ovoga Pravilnika

1.2. kad je riječ o ujednačenosti, moraju se zapaziti i opisati sve karakteristike iz protokola i smjernica navedenih u Dodacima I. i II. ovoga Pravilnika, a na karakteristike navedene u točki 2. primjenjuje se sljedeće:

(a) te se karakteristike mogu ocjenjivati na manje strog način

(b) ako za te karakteristike postoji odstupanje od odgovarajućeg tehničkog protokola u toj točki 2., razina ujednačenosti unutar sorte slična je razini ujednačenosti usporedivih općepoznatih sorti u Europskoj uniji.

2. Odstupanje od tehničkih protokola

2.1. Ječam

Za sorte koje pripadaju vrsti ječam (Hordeum vulgare L.) sljedeće karakteristike različitosti, ujednačenosti i postojanosti iz protokola CPVO/TP-019/5 ispitane sorte mogu odstupati od sljedećih zahtjeva različitosti, ujednačenosti i postojanosti za ujednačenost:

CPVO br. 5 List zastavičar: obojenost auricula antocijanom

CPVO br. 8 List zastavičar: voštana prevlaka na rukavcu

CPVO br. 9 Osje: obojenost vrhova antocijanom

CPVO br. 10 Klas: voštanost

CPVO br. 12 Zrno: antocijansko obojenje nerva leme

CPVO br. 16 Sterilni klasići: položaj

CPVO br. 17 Klas: oblik

CPVO br. 20 Osje: dužina

CPVO br. 21 Rachis: dužina prvog segmenta

CPVO br. 22 Rachis: povijenost prvog segmenta

CPVO br. 23 Srednji klasić: dužina glume i njenog osja u odnosu na zrno

CPVO br. 25 Zrno: nazubljenost unutrašnjeg lateralnog nerva dorzalne strane leme.

2.2. Kukuruz

Za sorte koje pripadaju vrsti kukuruz (Zea mays L.) sljedeće karakteristike različitosti, ujednačenosti i postojanosti iz protokola CPVO-TP/002/3 ispitane sorte mogu odstupati od sljedećih zahtjeva različitosti, ujednačenosti i postojanosti za ujednačenost:

CPVO br. 1 Prvi list: antocijansko obojenje rukavca

CPVO br. 2 Prvi list: oblik vrha

CPVO br. 8 Metlica: antocijansko obojenje pljevica, osim na bazi

CPVO br. 9 Metlica: antocijansko obojenje antera

CPVO br. 10 Metlica: kut između središnje osi i bočnih grančica

CPVO br. 11 Metlica: zakrivljenost bočnih grančica

CPVO br. 15 Stabljika: antocijansko obojenje potpornog korjenja

CPVO br. 16 Metlica: gustoća klasića

CPVO br. 17 List: antocijansko obojenje rukavca

CPVO br. 18 Stabljika: antocijansko obojenje internodija

CPVO br. 19 Metlica: dužina glavne osi iznad najniže bočne grančice

CPVO br. 20 Metlica: dužina glavne osi iznad vršne bočne grančice

CPVO br. 21 Metlica: dužina bočne grančice.

2.3. Raž

Za sorte koje pripadaju vrsti raž (Secale cereale L.) sljedeće karakteristike različitosti, ujednačenosti i postojanosti iz protokola CPVO-TP/058/1 ispitane sorte smiju odstupati od sljedećih zahtjeva različitosti, ujednačenosti i postojanosti za ujednačenost:

CPVO br. 3 Koleoptila: obojenost antocijanom

CPVO br. 4 Koleoptila: dužina

CPVO br. 5 Prvi list: dužina rukavca lista

CPVO br. 6 Prvi list: dužina plojke

CPVO br. 8 List zastavičar: voštanost rukavca lista

CPVO br. 10 List do lista zastavičara: dužina plojke

CPVO br. 11 List do lista zastavičara: širina plojke

CPVO br. 12 Klas: voštanost

CPVO br. 13 Stabljika: dlakavost ispod klasa.

2.4. Pšenica

Za sorte koje pripadaju vrsti pšenica (Triticum aestivum L. subsp. aestivum.) sljedeće karakteristike različitosti, ujednačenosti i postojanosti iz protokola CPVO-TP/003/5 ispitane sorte smiju odstupati od sljedećih zahtjeva različitosti, ujednačenosti i postojanosti za ujednačenost:

CPVO br. 3 Koleoptila: obojenost antocijanom

CPVO br. 6 List zastavičar: antocijansko obojenje aurikula

CPVO br. 8 List zastavičar: voštana prevlaka na rukavcu

CPVO br. 9 List zastavičar: voštanost plojke

CPVO br. 10 Klas: voštanost

CPVO br. 11 Voštana prevlaka vrata klasa

CPVO br. 20 Klas: foma u profilu

CPVO br. 21 Vršni rachis segment: dlakavost konveksne površine

CPVO br. 22 Donja pljeva: širina ramena

CPVO br. 23 Donja pljeva: oblik ramena

CPVO br. 24 Donja pljeva: dužina vrha

CPVO br. 25 Donja pljeva: oblik vrha

CPVO br. 26 Donja pljeva: područje dlakavosti na unutarnjoj površini.

2.5. Mrkva

Za sorte koje pripadaju vrsti mrkva (Daucus carota L.) sljedeće karakteristike različitosti, ujednačenosti i postojanosti iz protokola CPVO-TP/049/3 ispitane sorte mogu odstupati od sljedećih zahtjeva različitosti, ujednačenosti i postojanosti za ujednačenost:

CPVO br. 4 – List: dijeljenje

CPVO br. 5 – List: intenzitet zelene boje

CPVO br. 19 – Korijen: promjer jezgre u odnosu na ukupni promjer

CPVO br. 20 – Korijen: boja jezgre

CPVO br. 21 – Isključujući sorte s bijelom jezgrom; korijen: intenzitet boje jezgre

CPVO br. 28 – Korijen: vrijeme kad vrh postane obojen

CPVO br. 29 – Biljka: visina primarnog štitastog cvata u trenutku cvatnje.

2.6. Korabica

Za sorte koje pripadaju vrsti korabica (Brassica oleracea L.) sljedeće karakteristike različitosti, ujednačenosti i postojanosti iz protokola CPVO-TP/065/1 Rev. ispitane sorte mogu odstupati od sljedećih zahtjeva različitosti, ujednačenosti i postojanosti za ujednačenost iz odgovarajućeg tehničkog protokola CPVO-a:

CPVO br. 2 – Presadnica: intenzitet zelene boje kotiledona

CPVO br. 6 – Peteljka lista: položaj

CPVO br. 8 – Lisna plojka: dužina

CPVO br. 9 – Lisna plojka: širina

CPVO br. 10 – Lisna plojka: oblik vrha

CPVO br. 11 – Lisna plojka: podjela do glavne žile lista (na donjem dijelu lista)

CPVO br. 12 – Lisna plojka: broj usjeka margine (na gornjem dijelu lista)

CPVO br. 13 – Lisna plojka: dubina usjeka margine (na gornjem dijelu lista)

CPVO br. 14 – Lisna plojka: oblik u poprečnom presjeku

CPVO br. 19 – Korabica: broj unutarnjih listova.

DODATAK V.

DIO A

Ječam

Kukuruz

Raž

Pšenica.

DIO B

Uvjeti koje treba ispuniti prilikom ispitivanja gospodarske vrijednosti sorti za ekološke sorte prikladne za ekološku proizvodnju

1. Ispitivanje gospodarske vrijednosti sorti provodi se u ekološkim uvjetima, u skladu s odredbama Uredbe (EU) 2018/848 Europskog parlamenta i Vijeća od 30. svibnja 2018. o ekološkoj proizvodnji i označivanju ekoloških proizvoda te stavljanju izvan snage Uredbe Vijeća (EZ) br. 834/2007 (SL L 150, 14. 6. 2018) (u daljnjem tekstu: Uredba (EU) 2018/848), a posebno s općim načelima iz članka 5. točaka (d), (e), (f) i (g) i pravilima za biljnu proizvodnju iz članka 12.

2. Pri ispitivanju sorata i ocjeni rezultata ispitivanja uzimaju se u obzir posebne potrebe i ciljevi ekološke poljoprivrede. Ispituje se otpornost ili tolerantnost na bolesti te prilagodba različitim lokalnim uvjetima tla i klime.

3. Ako Agencija ne može osigurati ispitivanje u ekološkim uvjetima ili ispitivanje određenih karakteristika, uključujući tolerantnost na bolest, ispitivanje se smije provesti u skladu s jednom od sljedećih točaka:

a) pod nadzorom Agencije u objektima ekoloških uzgajivača ili na ekološkim poljoprivrednim gospodarstvima

b) u uvjetima poljoprivrede niskih ulaganja i uz minimalno tretiranje

c) u drugoj državi članici, ako su sklopljeni bilateralni sporazumi između država članica radi ispitivanja u ekološkim uvjetima.

Gospodarska vrijednost sorte smatra se zadovoljavajućom ako, u usporedbi s ostalim ekološkim sortama prikladnima za ekološku proizvodnju upisanim u Sortnu listu, njezine značajke u cjelini nude, barem što se tiče proizvodnje u bilo kojoj regiji, jasno poboljšanje s obzirom na uzgoj ili uporabu usjeva ili proizvoda od tih usjeva. Superiorne karakteristike za poljoprivrednu proizvodnju (u pogledu poljoprivrednih praksi i proizvodnje hrane ili hrane za životinje) koje donose prednosti za ekološku poljoprivredu smatraju se posebno vrijednima za ispitivanje gospodarske vrijednosti sorte.

4. Agencija osigurava različite uvjete ispitivanja koji su prilagođeni posebnim potrebama ekološke poljoprivrede i, u mjeri u kojoj je to moguće, ispituje posebna obilježja i karakteristike, na zahtjev podnositelja zahtjeva, ako su dostupne ponovljive metode.